## El Consell sol·licita al Govern d’Espanya la declaració de zona afectada greument per als municipis a on hi ha hagut danys per les pluges, el graníssol i el fort vent de la setmana passada

*** La Generalitat insta el Govern central a posar en marxa subvencions per a la reparació d’infraestructures agràries, així com a implementar mesures fiscals i exempcions en les cotitzacions a la Seguretat Social
* Els fenòmens meteorològics han provocat importants danys en explotacions agrícoles, en infraestructures agràries i camins rurals, especialment en les comarques de la Plana Baixa, el Camp de Morvedre i l’Alt Palància**

El Ple del Consell ha aprovat, a proposta de la Conselleria d’Agricultura, Aigua, Ramaderia i Pesca, sol·licitar al Govern d’Espanya la declaració de zona afectada greument per als municipis a on hi ha hagut danys per les pluges i el graníssol de la setmana passada.

El 12 de juliol de 2025 es va registrar un episodi d’intenses tempestes, acompanyat de pedra i fortes ratxes de vent, que va afectar diversos municipis de la Comunitat Valenciana. Els danys en els cultius van ser significatius en les comarques de la Plana Baixa, el Camp de Morvedre i l’Alt Palància.

Estos fenòmens meteorològics adversos han provocat importants danys en explotacions agrícoles, especialment en cultius de cítrics, ametler, fruiters, hortalisses i olivar; afeccions en infraestructures agràries i camins rurals, així com pèrdues econòmiques severes per al sector agrari i agroalimentari de les zones afectades.

Per tot el que s’ha exposat, el Consell sol·licita al Govern d’Espanya que, en coordinació amb la Generalitat, active les mesures de suport previstes en el marc de la Llei del Sistema Nacional de Protecció Civil. Entre estes mesures s’inclouen subvencions per a la reparació d’infraestructures agràries, incentius fiscals, exempcions en les cotitzacions a la Seguretat Social, ajudes directes als titulars d’explotacions agràries afectades i qualsevol altra forma de suport que es puga establir.

Fecha: 15/07/2025